Document ID: 32013R1423

KOMISSION TÄYTÄNTÖÖNPANOASETUS (EU) N:o 1423/2013,
annettu 20 päivänä joulukuuta 2013,
Euroopan parlamentin ja neuvoston asetuksen (EU) N:o 575/2013 mukaisista laitosten omia varoja koskevien julkistamisvaatimusten teknisistä täytäntöönpanostandardeista
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 (1) muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 ja erityisesti sen 437 artiklan 2 kohdan kolmannen alakohdan sekä 492 artiklan 5 kohdan kolmannen alakohdan,
sekä katsoo seuraavaa:
(1)
Asetus (EU) N:o 575/2013 sisältää Baselin pankkivalvontakomitean laatiman kolmannen pankkien kansainvälisen sääntelykehyksen (2) kansainvälisesti sovitut standardit, jäljempänä ’Basel III’. Ottaen huomioon tämä ja myös se, että julkistamisvaatimusten tavoitteena on avoimuuden lisääminen lakisääteisen pääoman alalla, olisi Euroopan parlamentin ja neuvoston direktiivin 2013/36/EU (3) mukaisen valvonnan piiriin kuuluville laitoksille vahvistettujen julkistamissääntöjen oltava vertailun vuoksi yhdenmukaisia Baselin pankkivalvontakomitean asiakirjassa ”Composition of Capital disclosure requirements” (pääoman julkistamisvaatimusten rakenne) (4) kuvaillun, unionin sääntelykehykseen ja sen erityispiirteisiin mukautetun kansainvälisen kehyksen kanssa.
(2)
Asetuksen (EU) N:o 575/2013 yhdenmukaisen soveltamisen varmistamiseksi olisi otettava käyttöön julkistamismalleja. Tällaisiin julkistamisessa käytettäviin malleihin olisi kuuluttava omien varojen julkistamismalli, josta käy ilmi laitosten yksityiskohtainen pääomapositio, sekä pääomainstrumenttien ominaisuuksien malli, joka perustuu laitoksen pääomainstrumenttien ominaisuuksista julkistettavien tietojen yksityiskohtaisuusvaatimuksiin.
(3)
Konsolidoinnin soveltamisala vaihtelee sen mukaan, suoritetaanko se kirjanpitotarkoituksissa vai sääntelytarkoituksissa, mistä seuraa, että tiedoissa, joita käytetään omien varojen laskennassa, ja tiedoissa, joita käytetään julkistetuissa tilinpäätöksissä, on eroja, erityisesti omien varojen erien osalta. Omien varojen laskennassa ja laitosten tilinpäätöksissä käytettävien tietojen välisten erojen ottamiseksi huomioon on julkistettava myös se, miten ne tilinpäätösten tiedot, joiden perusteella omat varat lasketaan, muuttuvat, kun sovelletaan konsolidoinnin sääntelyn mukaista soveltamisalaa. Sen vuoksi tähän asetukseen olisi lisäksi sisällytettävä taseen täsmäytysmenetelmä, joka tarjoaa tietoa omien varojen laskennassa ja lakisääteisten omien varojen laskennassa käytettävien tase-erien täsmäytyksestä. Tätä varten olisi käytettävä sääntelyn mukaista tasetta, joka kattaa ainoastaan omien varojen erät.
(4)
Joillakin näiden julkistamisvaatimusten soveltamisalaan kuuluvilla laitoksilla on erittäin laajat ja monimutkaiset tilinpäätökset. Laitosten avustamiseksi taseen täsmäytyksessä tarvitaan yhdenmukainen lähestymistapa, joka noudattaa selkeästi esitettyjä vaiheita.
(5)
Tämän asetuksen säännökset liittyvät läheisesti toisiinsa, sillä ne koskevat omien varojen erien julkistamista. Jotta varmistettaisiin niiden säännösten yhtenäisyys, joiden olisi tultava voimaan samanaikaisesti, ja tarjottaisiin velvoitteiden soveltamisalaan kuuluville henkilöille mahdollisuus muodostaa kattava käsitys kyseisistä säännöksistä ja päästä helposti tutustumaan niihin, kaikki asetuksessa (EU) N:o 575/2013 omien varojen julkistamisen osalta edellytetyt tekniset täytäntöönpanostandardit on suotavaa sisällyttää yhteen asetukseen.
(6)
Asetus (EU) N:o 575/2013 sisältää huomattavan määrän siirtymäsäännöksiä omista varoista ja omia varoja koskevista vaatimuksista. Jotta laitosten maksuvalmiusasemasta saadaan tarkoituksenmukainen käsitys, on aiheellista ottaa käyttöön erilainen julkistamismalli siirtymäkaudeksi asetuksen (EU) N:o 575/2013 siirtymäsäännösten mukaisesti.
(7)
Koska asetuksen (EU) N:o 575/2013 soveltamispäivä on 1 päivä tammikuuta 2014 ja laitosten on tarpeen mukauttaa järjestelmiään noudattaakseen tässä asetuksessa säädettäviä vaatimuksia, laitoksille olisi annettava riittävästi aikaa mukautusten tekemiseen.
(8)
Tämä asetus perustuu Euroopan valvontaviranomaisen (Euroopan pankkiviranomaisen) Euroopan komissiolle esittämään teknisten täytäntöönpanostandardien luonnokseen.
(9)
Euroopan valvontaviranomainen (Euroopan pankkiviranomainen) on järjestänyt avoimia julkisia kuulemisia teknisten täytäntöönpanostandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1093/2010 37 artiklan mukaisesti perustetulta pankkialan osallisryhmältä (5),
ON HYVÄKSYNYT TÄMÄN ASETUKSEN:
1 artikla
Kohde
Tässä asetuksessa määritetään yhtenäiset mallit asetuksen (EU) N:o 575/2013 437 artiklan 1 kohdan a, b, d ja e alakohdan sekä 492 artiklan 3 kohdan mukaista julkistamista varten.
2 artikla
Omien varojen erien täydellinen täsmäytys tarkastettuun tilinpäätökseen
Täyttääkseen asetuksen (EU) N:o 575/2013 437 artiklan 1 kohdan a alakohdassa säädetyn vaatimuksen julkistaa omien varojen erien täydellinen täsmäytys tarkastettuun tilinpäätökseen, laitosten on sovellettava liitteessä I tarkoitettua menetelmää ja julkaistava tätä menetelmää sovellettaessa saatavat taseen täsmäytyksen tiedot.
3 artikla
Kuvaus laitosten liikkeeseen laskemien ydinpääomaan (CET1), ensisijaiseen lisäpääomaan (AT1) ja toissijaiseen pääomaan (T2) luettavien instrumenttien keskeisistä ominaisuuksista
Täyttääkseen vaatimukset, jotka koskevat laitosten liikkeeseen laskemien ydinpääomaan (CET1), ensisijaiseen lisäpääomaan (AT1) ja toissijaiseen pääomaan (T2) luettavien instrumenttien keskeisten ominaisuuksien julkistamista asetuksen (EU) No 575/2013 437 artiklan 1 kohdan b alakohdassa tarkoitetulla tavalla, laitosten on täytettävä ja julkaistava liitteen II mukainen pääomainstrumenttien keskeisten ominaisuuksien malli noudattaen liitteen III mukaisia ohjeita.
4 artikla
Tiettyjen omien varojen erien luonteen ja määrän julkistaminen
Täyttääkseen vaatimukset, jotka koskevat tiettyjen omien varojen erien julkistamista asetuksen (EU) N:o 575/2013 437 artiklan 1 kohdan d ja e alakohdassa kuvaillulla tavalla, laitosten on täytettävä ja julkaistava liitteen IV mukainen yleinen malli omien varojen julkistamiselle noudattaen liitteen V mukaisia ohjeita.
5 artikla
Tiettyjen omien varojen erien luonteen ja määrän julkistaminen siirtymäkaudella
Poiketen siitä, mitä 4 artiklassa säädetään, täyttääkseen asetuksen (EU) N:o 575/2013 soveltamispäivän ja 31 päivän joulukuuta 2017 välisenä aikana vaatimukset, jotka koskevat omien varojen lisäerien julkistamista asetuksen (EU) N:o 575/2013 492 artiklan 3 kohdassa säädetyllä tavalla, laitosten on täytettävä ja julkaistava liitteen VI mukainen siirtymävaiheen malli omien varojen julkistamiselle noudattaen liitteen VII mukaisia ohjeita sen sijaan, että ne käyttäisivät liitteen IV mukaista yleistä mallia omien varojen julkistamiselle noudattaen liitteen V mukaisia ohjeita.
6 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 31 päivästä maaliskuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä joulukuuta 2013.

Labels: 7
2
3
11